Εκθεση

σχετικά με τις οικονομικές καταστάσεις του Ευρωπαϊκού Οργανισμού για την Αξιολόγηση των Φαρμακευτικών Προϊόντων για το οικονομικό έτος που έκλεισε στις 31 Δεκεμβρίου 2000 συνοδευόμενη από τις απαντήσεις του Οργανισμού

(2001/C 372/03)

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο διοικητικό συμβούλιο του Ευρωπαϊκού Οργανισμού για την Αξιολόγηση των Φαρμακευτικών Προϊόντων, σύμφωνα με το άρθρο 57 παράγραφος 10 του κανονισμού (ΕΟΚ) αριθ. 2309/93(1) του Συμβουλίου.

2. Το Συνέδριο εξέτασε τις οικονομικές καταστάσεις του Ευρωπαϊκού Οργανισμού για την Αξιολόγηση των Φαρμακευτικών Προϊόντων για το οικονομικό έτος που έκλεισε στις 31 Δεκεμβρίου 2000. Σύμφωνα με το άρθρο 57 παράγραφος 7 του κανονισμού (ΕΟΚ) αριθ. 2309/93 του Συμβουλίου, ο προϋπολογισμός εκτελέστηκε υπό την ευθύνη του εκτελεστικού διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(2), σύμφωνα με τις εσωτερικές δημοσιονομικές διατάξεις που προβλέπει το άρθρο 57 παράγραφος 11 του κανονισμού (ΕΟΚ) αριθ. 2309/93 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2000 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΟΡΓΑΝΙΣΜΟΥ ΓΙΑ ΤΗΝ ΑΞΙΟΛΟΓΗΣΗ ΤΩΝ ΦΑΡΜΑΚΕΥΤΙΚΩΝ ΠΡΟΪΟΝΤΩΝ ΓΙΑ ΤΟ ΟΙΚΟΝΟΜΙΚΟ ΕΤΟΣ 2000

Εκτέλεση του προϋπολογισμού και λογαριασμοί του προϋπολογισμού

5. Η εκτέλεση των πιστώσεων για το οικονομικό έτος 2000 και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(3).

6. Οι οριστικές πιστώσεις του οικονομικού έτους ανήλθαν σε 55,3 εκατομμύρια ευρώ, από τις οποίες αναλήφθηκαν 51,8 εκατομμύρια ευρώ (94 %). Οι επιχειρησιακές πιστώσεις (τίτλος ΙΙΙ) (22,3 εκατομμύρια ευρώ) αναλήφθηκαν σε ποσοστό 93 % (20,7 εκατομμύρια ευρώ).

7. Από το σύνολο των πιστώσεων που μεταφέρθηκαν από το 1999 (9 εκατομμύρια ευρώ), ακυρώθηκε στο τέλος του 2000 ποσό ύψους 1,6 εκατομμυρίων ευρώ, ήτοι το 18 % του συνόλου των μεταφερθεισών πιστώσεων.

8. Το 2000 σημειώθηκε αύξηση κατά 32 % στις μεταφορές, οι οποίες ανήλθαν σε 11,8 εκατομμύρια ευρώ. Από το ποσό αυτό, 5,9 εκατομμύρια ευρώ αφορούσαν την αξιολόγηση φαρμακευτικών προϊόντων, η οποία είναι μακρόχρονη διαδικασία και απαιτεί μεταφορά πιστώσεων, και 2,5 εκατομμύρια ευρώ αφορούσαν την επέκταση αιθουσών συνεδριάσεων και την ανακαίνισή τους, προκειμένου να αυξηθεί η δυναμικότητα αξιολόγησης ορφανών και λοιπών φαρμάκων. Παρά το γεγονός αυτό, ο Οργανισμός θα πρέπει να επιδιώξει τον περιορισμό των μεταφορών μέσω στενότερης παρακολούθησης των δραστηριοτήτων του.

Οικονομικές καταστάσεις και τήρηση των λογαριασμών

9. Στους πίνακες 2 και 3 παρουσιάζονται αντίστοιχα ο λογαριασμός διαχείρισης για το οικονομικό έτος 2000 και ο ισολογισμός στις 31 Δεκεμβρίου 2000.

10. Ο Οργανισμός συμπεριέλαβε στους λογαριασμούς εσόδων του για το 2000 ποσά απαιτήσεων που δεν είχαν πραγματικά εισπραχθεί (55 εκατομμύρια ευρώ), παρά το γεγονός ότι ο δημοσιονομικός κανονισμός του ορίζει σαφώς ότι πρέπει να εγγράφονται μόνον τα έσοδα που έχουν πραγματικά εισπραχθεί (45,5 εκατομμύρια ευρώ). Αυτό το πρόβλημα στην παρουσίαση δεν επηρεάζει την αξιοπιστία των λογαριασμών.

Διαχείριση του ανθρώπινου δυναμικού

Πολιτική σε θέματα προσωπικού

11. Ο ΕΜΕΑ ιδρύθηκε με τον κανονισμό (ΕΟΚ) αριθ. 2309/93 του Συμβουλίου της 22ας Ιουλίου 1993. Το προσωπικό του Οργανισμού υπόκειται στους κανονισμούς και τις ρυθμίσεις που ισχύουν για τους υπαλλήλους και το λοιπό προσωπικό της Ευρωπαϊκής Ένωσης (καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων). Σύμφωνα με το άρθρο 62 του κανονισμού (ΕΟΚ) αριθ. 2309/93 του Συμβουλίου, το διοικητικό συμβούλιο, κατόπιν συμφωνίας με την Επιτροπή, θεσπίζει τις δέουσες διατάξεις εφαρμογής.

12. Η πολιτική του Οργανισμού σε θέματα προσωπικού δεν έχει ακόμη λάβει επίσημο χαρακτήρα σε ενιαίο έγγραφο, μολονότι ο διευθυντής έχει ήδη λάβει αποφάσεις σχετικά με ορισμένες ιδιαίτερες πτυχές.

13. Η Επιτροπή είχε πραγματοποιήσει μόνον τις πρώτες προσλήψεις, δημοσιεύοντας τις σχετικές προκηρύξεις κενών θέσεων και τηρώντας τις διαδικασίες πρόσληψης. Έκτοτε, οι κανονικές προσλήψεις και η διαχείριση του προσωπικού διεκπεραιώνονται από το τμήμα προσωπικού του Οργανισμού.

Εξέλιξη του προσωπικού και των δραστηριοτήτων του Οργανισμού

14. Το προσωπικό του Οργανισμού απαρτίζεται μόνον από έκτακτους υπάλληλους (ΕΥ), για τους οποίους ο αριθμός των θέσεων εγκρίνεται από την αρμόδια για τον προϋπολογισμό αρχή ετησίως, ταυτόχρονα με την κατάρτιση του προϋπολογισμού. Εξάλλου, βάσει του προϋπολογισμού μπορούν να διατεθούν πιστώσεις για την πρόσληψη επικουρικών υπαλλήλων (Επ. Υ), των οποίων η διάρκεια απασχόλησης είναι περιορισμένη σε ένα έτος κατ' ανώτατο όριο, καθώς και αποσπασμένων εθνικών εμπειρογνωμόνων (ΑΕΕ).

15. Στον πίνακα 4 καταγράφεται η εξέλιξη του προσωπικού του Οργανισμού, καθώς και της κατανομής του. Η αύξηση του προσωπικού εμφανίζει τάσεις επιβράδυνσης κατά τη διάρκεια των τελευταίων ετών. Παράλληλα, η αναλογία επικουρικών υπαλλήλων παρουσιάζει τάσεις μείωσης. Στα τέλη του 2000, το σύνολο σχεδόν των υπαλλήλων ήταν έκτακτοι υπάλληλοι.

16. Ο πίνακας 5, ο οποίος παρουσιάζει αναλυτικά την εξέλιξη των προσλήψεων ανάλογα με τον τρόπο πραγματοποίησή τους, εμφαίνει ότι 141 υπάλληλοι επί συνόλου 288 (49 %) προσελήφθησαν ως έκτακτοι υπάλληλοι με διαδικασίες εξωτερικού διαγωνισμού. Λίγο περισσότεροι από το ήμισυ των υπαλλήλων (51 %) προσελήφθησαν αρχικά με καθεστώς επικουρικού υπάλληλου (στην πλειονότητα των περιπτώσεων αφού είχε ήδη προηγηθεί σύμβαση προσωρινού υπάλληλου για τις χαμηλότερες κατηγορίες), και στη συνέχεια έγιναν έκτακτοι, κατόπιν διαδικασιών ουσιαστικά εσωτερικού χαρακτήρα. Τα αποτελέσματα αυτά ενισχύονται από την εξέταση τυχαίου δείγματος 25 υπαλλήλων, το οποίο μπορεί να θεωρηθεί αντιπροσωπευτικό του προσωπικού του Οργανισμού. Κατά μέσο όρο, οι δαπάνες πρόσληψης ανήλθαν σε 2290 ευρώ περίπου ανά προσληφθέντα υπάλληλο. Οι αποχωρήσεις υπαλλήλων καταλήγουν σε ποσοστό εναλλαγής του προσωπικού (μόνιμοι υπάλληλοι, έκτακτοι υπάλληλοι, επικουρικοί υπάλληλοι και αποσπασμένοι εθνικοί εμπειρογνώμονες) της τάξης του 11 % κατά μέσο όρο ετησίως.

17. Για τους σκοπούς του ελέγχου οι υπάλληλοι έχουν ταξινομηθεί σε δύο κατηγορίες:

- υπάλληλοι επιφορτισμένοι με δραστηριότητες υποστήριξης (υπάλληλοι υποστήριξης), ήτοι με τις δραστηριότητες που εξασφαλίζουν τη συνέχεια της λειτουργίας του Οργανισμού (παραδείγματος χάρη υπηρεσίες διοίκησης, λογιστικής, γραμματείας, κ.λπ.),

- λοιποί υπάλληλοι, αποκαλούμενοι επιχειρησιακοί, οι οποίοι συμβάλλουν άμεσα στην υλοποίηση των στόχων του Οργανισμού.

18. Κατά μέσο όρο, το 86 % των υπαλλήλων της κατηγορίας Α θεωρούνται επιχειρησιακοί υπάλληλοι. Λαμβάνοντας υπόψη όλες τις κατηγορίες συνολικά, το 72 % των υπαλλήλων του Οργανισμού θα μπορούσαν να θεωρηθούν επιχειρησιακοί υπάλληλοι.

19. Στον πίνακα 6 περιγράφεται η εξέλιξη των δαπανών που αφορούν το προσωπικό, καθώς και των δαπανών λειτουργίας, κατά την περίοδο 1995-2000. Η αύξηση των δαπανών μισθοδοσίας ήταν βραδύτερη από την αύξηση του αριθμού των υπαλλήλων. Η κατάσταση αυτή μπορεί να αποδοθεί στην πολιτική προσλήψεων του Οργανισμού, ο οποίος, εξαιτίας της πορείας που προβλέπει το καθεστώς του επικουρικού υπαλλήλου (ενώ συχνά έχει προηγηθεί και σύμβαση προσωρινού υπαλλήλου), καθυστερεί την είσοδο στη σταδιοδρομία και επομένως επιβραδύνει την εξέλιξη των δαπανών μισθοδοσίας.

20. Προκειμένου να γίνει κατανοητός ο συσχετισμός μεταξύ, αφενός, των δραστηριοτήτων του Οργανισμού και, αφετέρου, της εξέλιξης του αριθμού των υπαλλήλων του και των συναφών δαπανών, πραγματοποιήθηκε σύγκριση μεταξύ της τελευταίας και της εξέλιξης του ποσού των εσόδων του κατά τη διάρκεια ενός έτους. Η σύγκριση αυτή υποδεικνύει ότι η διαχείριση του Οργανισμού είναι χρηστή στο βαθμό που, κατά μέσο όρο, η χρησιμοποίηση του ανθρώπινου δυναμικού και το κόστος της αυξάνονται βραδύτερα σε σύγκριση με τις δραστηριότητες που καλείται να διεκπεραιώσει ο Οργανισμός. Η διαπίστωση αυτή ενισχύεται από το γεγονός ότι οι δαπάνες υποστήριξης (τίτλοι Ι και ΙΙ) αυξάνονται κατά μέσο όρο βραδύτερα σε σύγκριση με τις επιχειρησιακές δαπάνες.

Συμπέρασμα

21. Σε γενικές γραμμές φαίνεται ότι, μολονότι από την ίδρυσή του και εξής ο Οργανισμός δεν μπόρεσε να προσλάβει το προσωπικό που προβλεπόταν από τον προϋπολογισμό του στον πίνακα προσωπικού, κατόρθωσε ωστόσο να αναπληρώσει τις ελλείψεις μέσω της πρόσληψης επικουρικών υπαλλήλων και αποσπασμένων εθνικών εμπειρογνωμόνων.

22. Για την πρόσληψη των εκτάκτων υπαλλήλων του, ο Οργανισμός ακολουθεί στην πλειονότητα των περιπτώσεων πρότυπο πρόσληψης με εξωτερική διαδικασία, παρεμφερές με εκείνο που εφαρμόζουν τα θεσμικά όργανα. Ο Οργανισμός ακολουθεί μια εσωτερική διαδικασία για την προαγωγή των επικουρικών υπαλλήλων του σε εκτάκτους υπαλλήλους.

23. Στην περίπτωση του Οργανισμού, δεδομένης της αναμενόμενης ανάπτυξης των δραστηριοτήτων του και κατά συνέπεια του προσωπικού του, θα ήταν ίσως ευκταίο, σχετικά με τις θέσεις που αφορούν δραστηριότητες υποστήριξης και επιχειρησιακές δραστηριότητες οι οποίες απαιτούν προσόντα διοικητικής φύσης, να προβαίνει σε συνεννοήσεις με τα θεσμικά όργανα και τους λοιπούς αποκεντρωμένους οργανισμούς, προκειμένου οι προσλήψεις του να πραγματοποιούνται στην ευρύτερη δυνατή βάση. Επιπλέον, γενικότερα, θα πρέπει να βελτιώσει το σύστημα διαχείρισης και πληροφόρησης όσον αφορά το προσωπικό.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 25ης Οκτωβρίου 2001.

Για το Ελεγκτικό Συνέδριο

Jan O. Karlsson

Πρόεδρος

(1) ΕΕ L 214 της 24.8.1993, σ. 18.

(2) Κατ' εφαρμογή του άρθρου 57 παράγραφος 9 του κανονισμού (ΕΟΚ) αριθ. 2309/93 του Συμβουλίου, οι λογαριασμοί για το σύνολο των εσόδων και των δαπανών του Οργανισμού για το οικονομικό έτος 2000 καταρτίστηκαν στις 29 Μαρτίου 2001 και κατόπιν διαβιβάστηκαν στο διοικητικό συμβούλιο του Οργανισμού, στην Επιτροπή και στο Ελεγκτικό Συνέδριο. Το Συνέδριο τους έλαβε στις 10 Απριλίου 2001. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(3) Όλοι οι πίνακες της παρούσας έκθεσης υπολογίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει την εντύπωση εσφαλμένων υπολογισμών. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

ΠΙΝΑΚΕΣ 1 ΕΩΣ 6

Πίνακας 1

Εκτέλεση του προϋπολογισμού

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2000 και 1999

>ΘΕΣΗ ΠΙΝΑΚΑ>

Σημείωση:Τα σύνολα μπορεί να παρουσιάζουν αποκλίσεις λόγω της στρογγυλοποίησης.

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από τον Οργανισμό.

Πίνακας 3

Ισολογισμός στις 31 Δεκεμβρίου 2000 και στις 31 Δεκεμβρίου 1999

Σημείωση:Τα σύνολα μπορεί να παρουσιάζουν αποκλίσεις λόγω της στρογγυλοποίησης.

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από τον Οργανισμό.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 4

Εξέλιξη του προσωπικού

>ΘΕΣΗ ΠΙΝΑΚΑ>

ΕΥ: Έκτακτοι υπάλληλοι.

Επ.Υ: Επικουρικοί υπάλληλοι.

ΑΕΕ: Αποσπασμένοι εθνικοί εμπειρογνώμονες.

Πίνακας 5

Ανάλυση της μεταβολής του προσωπικού

>ΘΕΣΗ ΠΙΝΑΚΑ>

Πίνακας 6

Εξέλιξη του προσωπικού και των συναφών δαπανών

>ΘΕΣΗ ΠΙΝΑΚΑ>

Απαντησεις του Οργανισμού

10. Το θέμα σχετικά με πότε ο Οργανισμός πρέπει να αναγνωρίσει την επιδότηση της ΕΕ ως έσοδο, θίχθηκε για πρώτη φορά στην κατάρτιση των λογαριασμών 1998. Το έτος εκείνο, η Ευρωπαϊκή Επιτροπή, βάσει του άρθρου 28 του δημοσιονομικού κανονισμού του Οργανισμού, δεν προέβη σε πλήρη καταβολή της επιδότησης στον Οργανισμό. Το άρθρο 28 αναφέρει ότι η καταβολή της επιδότησης πραγματοποιείται σε συνάρτηση με τις πραγματικές ανάγκες.

Το 1998, ο Οργανισμός αποφάσισε ότι προκειμένου οι δημοσιονομικές καταστάσεις να παρουσιάζουν μια καλόπιστη εικόνα της οικονομικής και δημοσιονομικής κατάστασης, ήταν ενδεδειγμένο η επιδότηση που εγκρίνονταν για έκαστο έτος να φαίνεται ως έσοδο για το έτος αυτό δεδομένου ότι η χρονική περίοδος που αντιστοιχεί σε κύκλο ενός οικονομικού έτους δεν συμπίπτει με τον κύκλο ενός έτους από άποψη ταμειακής ροής. Επιπλέον, απαιτείται από τον Οργανισμό να παρουσιάζει έναν ισοσκελισμένο προϋπολογισμό. Κατά τη διάρκεια του τρέχοντος έτους, ο Οργανισμός και η Επιτροπή επιδιώκουν την εξεύρεση λύσης στο πλαίσιο της οποίας η πλήρης επιδότηση θα μπορεί να καταβληθεί πριν από το κλείσιμο του οικονομικού έτους.

Το όλο θέμα της μεθόδου προσδιορισμού των εσόδων από τον Οργανισμό θα επανεξετασθεί στο πλαίσιο της τροποποίησης του δημοσιονομικού κανονισμού. Ωστόσο, σήμερα, η διοίκηση του Οργανισμού πιστεύει ότι οι πολιτικές λογιστικής μεθόδου, οι οποίες έχουν ορθώς χρησιμοποιηθεί, απεικονίζουν τα οικονομικά αποτελέσματα του Οργανισμού. Συμπληρωματικές πληροφορίες σχετικά με τις πραγματοποιηθείσες εισπράξεις και πληρωμές παρέχονται εκτενέστατα στην κατάσταση εσόδων και δαπανών σύμφωνα με το δημοσιονομικό κανονισμό.

13. Ο Οργανισμός εφαρμόζει τις διατάξεις του κανονισμού υπηρεσιακής κατάστασης που περιέχει τους κανονισμούς και τις ρυθμίσεις που εφαρμόζονται στους υπαλλήλους και το λοιπό προσωπικό των Ευρωπαϊκών Κοινοτήτων, το οποίο είναι ένα εκτεταμένο έγγραφο σχετικά με τους συμβατικούς όρους καθώς και άλλες πτυχές της πολιτικής όσον αφορά το προσωπικό όπως επαγγελματική συμπεριφορά, κατάρτιση και αξιολόγηση της απόδοσης. Στις περιπτώσεις όπου προβλέπονται από τον κανονισμό υπηρεσιακής κατάστασης εκτελεστικοί κανόνες, το διοικητικό συμβούλιο τους έχει εγκρίνει και από κοινού αποτελούν το κύριο σώμα των εγγράφων που καθορίζουν την πολιτική του Οργανισμού σχετικά με το προσωπικό.

24. Η σύσταση διοργανικού γραφείου προσλήψεων θα δώσει την ευκαιρία στα κοινοτικά θεσμικά όργανα και τους οργανισμούς να επιτύχουν οικονομίες κλίμακας σε ορισμένους κοινούς τομείς προσλήψεων. Ο Οργανισμός θα παρακολουθεί τη σύσταση του νέου γραφείου και θα διερευνήσει από ποιες υπηρεσίες του νέου αυτού οργάνου θα μπορούσε ενδεχομένως να ωφεληθεί.

Ο Οργανισμός επέλεξε ένα νέο σύστημα βάσης δεδομένων για το προσωπικό κατά τη διάρκεια του 2000 μέσω ανοικτής διαδικασίας υποβολής προσφορών. Οι εργασίες εφαρμογής του επιλεχθέντος συστήματος άρχισαν το Δεκέμβριο 2000 και έχει επιτευχθεί σημαντική πρόοδος. Το σύστημα λειτουργεί για το διοικητικό προσωπικό και το δημοσιονομικό έλεγχο και σύντομα οι λειτουργίες του ενδοδικτύου θα είναι διαθέσιμες σε όλο το προσωπικό του Οργανισμού.